钦定古今图书集成/明伦汇编/官常典/第316卷 > 胡濙
## 钦定古今图书集成/明伦汇编/官常典/第316卷 > 胡濙

按《明外史》本传：“濙字源洁，武进人。生而发白，弥月乃
黑。建文二年举进士，授兵科给事中。永乐元年，迁户
科都给事中。建文帝崩于火，或言遁去，诸旧臣多从
者，帝疑之。五年，遣濙巡天下，颁御制诸书，并访张邋
遢，遍行州县乡邑，隐察建文帝安在。濙以故在楚湖
南最久，至十四年乃还。母丧乞归，不许。起为礼部左”
侍郎。十七年复出巡江、浙、湖、湘诸府。二十一年还朝，
驰谒帝于宣府。帝已就寝，闻濙至，急起召入。濙悉以
所闻对，漏下四鼓乃出。先濙未至，传言建文帝蹈海
去。帝分遣内臣郑和数辈浮海下西洋，至是，疑始释。
皇太子监国南京，汉王为飞语谤太子。帝属濙廉之。
至南京，密疏驰上监国七事，言“太子”诚敬孝谨无他。
帝悦。仁宗即位，濙陈十事，力言“建都北京非便，请还
都金陵，省南北转运供亿之烦。”帝并嘉纳之。既闻濙
尝有密疏，疑之。转太子宾客兼南京国子祭酒。及得
疏，嘉其忠，欲召用，不果。宣宗即位，就迁礼部左侍郎。
来朝，留行在礼部。宣德元年进尚书。汉王反，赞亲征。
事平，赉予甚厚，给俘奴四人。明年奏简黜国子生，年
老貌陋不堪教育者千有馀人，赐第长安右门外，给
阍者二人，赐银章。四。生辰，赐宴其第。从北征至会州。
寻兼理詹事府事，又兼领行在户部。时国用渐广，濙
虑岁支不足，蠲租诏下，辄沮格。帝尝切戒之，然眷遇
不少替。尝曲宴濙及杨士奇、夏原吉、蹇义曰：“海内无
虞，卿等四人力也。”英宗即位，诏节冗费。濙因奏减上
供物，及汰法王以下番僧千馀人，浮费大省。行在礼
部印失自劾，诏弗问，改铸给之。又失印劾，下狱。未几，
获印，复职。年七十。乞致仕，不许。帝北征，留守京师。景
帝即位，进太子少傅。杨善使也先，濙言上皇蒙尘久，
宜附善等进服食。不报。上皇将还，命礼部具奉迎仪。
濙等议遣礼部迎于龙虎台，锦衣具法驾迎居庸关，
百司迎土城外，诸将迎教场门。上皇自安定门入，进
东安门，于东上北门南面坐。皇帝谒见毕，百官朝见。
上皇入南城大内。议上，传旨以一轿两马迎于居庸
关，至安定门易法驾，馀如奏。给事中刘福等言礼太
薄，帝报曰：“朕尊大兄为太上皇帝，尊礼无加矣。福等
顾云太薄，其意何居？礼部其会官详察之。”濙等言：“诸
臣意无他，欲陛下笃亲亲耳。”帝曰：“昨得《太上皇书》，具
言迎驾之礼，宜从简损，朕岂得违之？”群臣乃不敢言。
而淮安人龚遂荣者，读书好奇计，尝从宁阳侯讨福
建贼，说降千馀人，又伪为书贻贼，使自相杀。贼平，以
功授千户。还居京师，微知帝意，则为书投大学士高
谷，谷袖之以朝，与王直等共观之。书言：“恭读《登极明
诏》，知上皇之出，非游畋无益为宗社计耳。今都人一
闻驾旋，无不喜跃，则人心尚未厌上皇也。主上宜率
群臣厚礼郊迎，既入则避位，恳辞而后受命。不然，史
册书之，不可磨已。”因具言唐肃宗迎上皇故事，直与
濙欲闻之帝，且曰：“此礼失而求诸野也。”谷亦曰：“迎复
议上，上意久不决。若进此书，使上知朝野同心，亦一
助也。”濙以为然。都御史王文不可，而给事中叶盛竟
闻之帝。林聪复劾直、濙、谷等皆股肱大臣，有闻必告，
不宜偶语龃龉朝政。有诏索书，濙等因以书进，且言：
“肃宗迎上皇典礼，今日正可仿行，陛下宜躬迎安定
门外，分遣大臣迎龙虎台。”帝不悦，曰：“第从朕命，无事
纷更。”诘书所从得，谷曰：“得之小隶。”隶曰：“得之道路。”帝
怒，索益急。遂荣乃自缚诣阙下曰：“臣实为此书，冀感
动陛下，毋失礼，无他肠，愿就死，毋累大臣。”下诏狱。狱
具，坐遂荣言事非宜，且不具奏，而为匿名书，当谴。久
之，得释，而迎上皇竟无加礼。上皇既居南城宫，濙请
明年正旦率群臣朝延安门，不许。是岁加少傅，易太
子，加兼太子太师。上皇万寿节请令百官拜贺延安
门，亦不许。都御史王文恶林聪，文致其罪，欲杀之。濙
不肯署，遂称疾，数日不朝。帝使兴安问疾，对曰：“老臣
本无疾，闻欲杀林聪，殊惊悸耳。”聪繇是得释。英宗复
位，力疾入朝，遂求去。赐玺书、白金、楮币、袭衣，给驿官。
其一子锦衣，世镇抚。濙有三弟，年皆七十馀，须眉皓
白，燕聚一堂，遂名之曰“寿恺。”又七年卒，年八十九。赠
太保，谥忠安。濙节俭宽和，喜怒不形于色，能以身下
人，一时称其德量。然性善承迎。永乐中奉使，尝献白
雉二。又尝奏万寿节太和山顶金殿现五色圆光。在
礼部屡表贺祥瑞。其智能周身，遇事无矫激，以故历事六朝，十知贡举，立朝六十馀年，荣遇不衰。南城人
龚谦多妖术，濙荐为天文生，又荐道士仰弥高，晓阴
阳兵法，使守边。时论讥之。遂荣自狱中出。居贫，授徒
自给，直声震朝野。及《易储》议起，复草疏请还政上皇。
未上而泄，复下狱杖几死，遇赦得出，挛不能行者数
年。天顺初，授指挥佥事。